На основу члана 32. и 34. Закона о комуналним делатностима („Службени гласник РС“, број 88/2011, 104/2016, 95/2018 и 94/2024), члана 20. и 32. Закона о локалној самоуправи („Службени гласник РС“ број 129/2007, 83/2014-други закон, 101/2016-други закон, 47/2018 и 111/2021-други закон) и члана 37. Статута Града Ниша („Службени лист Града Ниша, број 88/2008,143/2016 и 18/2019),

 Скупштина Града Ниша на седници од 2025. године, донела је

**О Д Л У К У**

**О ДОПУНАМА ОДЛУКЕ О КОМУНАЛНОЈ ИНСПЕКЦИЈИ НА ТЕРИТОРИЈИ ГРАДА НИША**

**Члан 1.**

 У Одлуци о комуналној инспекцији на територији Града Ниша („Службени лист Града Ниша“, број 76/2009 и 103/2021), у члану 6. после тачке 21. додају се нове тачке 21а и 21б, које гласе:

 „21а) проверава да ли вршиоци комуналних делатности испуњавају услове за отпочињање обављања комуналних делатности које прописује министар надлежан за послове комуналних делатности;

 21б) забрани обављање комуналне делатности субјекту који обавља комуналну делатност из члана 2. став 3. тачка 4) Закона о комуналним делатностима без дозволе надлежног министарства за заштиту животне средине и сагласности Града Ниша, односно без закљученог уговора о пословно-техничкој сарадњи са Градом и/или вршиоцем комуналне услуге из члана 9б овог закона.“

**Члан 2.**

После члана 16 додају се нови чланови 16а, 16б и 16в, који гласе:

„Члан 16а

Комунална инспекција дужна је да тромесечно подноси извештаје о свом раду у областима у којима врши инспекцијски надзор, предузетим мерама и резултатима тих мера, градској управи надлежној за инспекцијске послове.

Комунална инспекција је дужна да градској управи надлежној за инспекцијске послове, благовремено достави тражене податке, списе и исправе.

Градска управа надлежна за инспекцијске послове, преко градских комуналних инспектора, врши надзор над пословима који су Статутом Града Ниша пренети градској општини, а односе се на обављање послова из надлежности комуналне инспекције, одржавање комуналног реда у градској општини и спровођење прописа којима се уређује комунални ред, у складу са законом и актима Града.

Уколико комунална инспекција не поступа у складу са ставом 1 и 2 овог члана, градска управа надлежна за инспекцијске послове ће о томе обавестити Градско веће.

Комунална инспекција дужна је да Комисији за координацију инспекцијског надзора над пословима из изворне надлежности Града Ниша, доставља годишње извештаје о раду, у року од 60 дана од дана истека календарске године.

Члан 16б

Градски комунални инспектор у вршењу надзора има право и дужност да комуналној инспекцији:

-издаје инструкције за извршавање послова за које су законом и другим прописима овлашћени и за примењивање закона и других прописа;

-да тражи извештаје, податке и обавештења о извршавању закона и других прописа;

-да непосредно остварује надзор над њиховим радом;

-по потреби организује и координира заједничке акције са комуналном инспекцијом.

Градски комунални инспектор може непосредно вршити инспекцијски надзор у свим пословима и са свим овлашћењима која су законом, другим прописима и овом одлуком утврђена за комуналну инспекцију, ако их ти органи не врше.

Члан 16в.

Градски комунални инспектор је дужан да комуналној инспекцији пружа стручну помоћ у вршењу њихових послова и да им у том циљу даје стручна обавештења и мишљења и предузима друге мере којима се обезбеђује ефикасније поступање у вршењу инспекцијског надзора.“

**Члан 3.**

Ова одлука ступа на снагу осмог дана од дана објављивања у „Службеном листу Града Ниша“.

Број:

У Нишу: 2025. године

**СКУПШТИНА ГРАДА НИША**

 **Председник**

 **Проф. др Игор Новаковић**